ნიკოლოზ გოლოვკინსკი
ნიკოლოზ ალექსის ძე გოლოვკინსკი (რუს. Головкинский, Николай Алексеевич; დ. 29 აპრილი [ ძვ. სტ. 17 აპრილი], 1834, ყაზანის გუბერნია — გ. 21 ივნისი 1897, ალუშტა) — რუსი გეოლოგი. 1861 წელს დაამთავრა ყაზანის უნივერსიტეტი, 1868 წლიდან გეოლოგიისა და პალეონტოლოგიის პროფესორი იქვე. 1871-1886 წლებში მინერალოგიის პროფესორი, დეკანი და რექტორი ნოვოროსიისკის უნივერსიტეტში (ოდესა). გოლოვკინსკიმ პირველმა შექმნა მსოფლიო გეოლოგიურ ლიტერატურაში დედამიწის ქერქის რყევითი მოძრაობების ზუსტი წარმოდგენა. რუსულ გეოლოგიურ ლიტერატურაში შეიტანა ფაციესების ცნება. შეისწავლა მიზეზები, რომელიც იწვევდა ფაციესების გადაადგილებას დროსა და სივრცეში, ხოლო 1868 წელს შეისწავლა ნალექთწარმოქმნის პრინციპები.